Diari Oficial de la Generalitat Valenciana


Sumari del DOGV 2985, del 06-05-1997 (1997/905169)

Ajuntament de Llíria. Bases de la convocatòria d'una plaça de tècnic auxiliar especialista en consum, per consurs lliure de mèrits.
-----------------------------------------------------------------------------------------------------------------------------------

### Dades del document

Número de DOGV
:   2985

Data del DOGV
:   06-05-1997

Secció del DOGV
:   I. DISPOSICIONS GENERALS

Número del document
:   1997/905169


Data del document
:   21-03-1997

Organisme emissor


Tipus de document
:   Convocatòria

Descriptors 

:   * Llíria
    * administració local
    * concurs administratiu

Ajuntament de Llíria. Bases de la convocatòria d'una plaça de tècnic auxiliar especialista en consum, per consurs lliure de mèrits.  
CONVOCATÒRIA  
El Ple de l'Ajuntament, en sessió extraordinària de data 27 de febrer d'enguany, aprovà les bases específiques per les quals ha de regir-se la selecció, mitjançant el procediment de concurs lliure de mèrits, d'una plaça de tècnic auxiliar especialista en consum, pertanyent a l'escala d'administració especial, subescala tècnica, grup C de titulació, nivell de complement de destinació 14 i complement específic X, dels aprovats per aquest Ajuntament; l'Alcaldia Presidència, mitjançant Resolució d'aquesta data, ha decidit fer la corresponent convocatòria, que es regirà per les bases aprovades, el contingut de les quals s'indica tot seguit:  
Titulació exigida: Batxiller Superior, Formació Professional de segon grau o equivalent.  
Categoria del tribunal: tercera  
Drets d'examen: 5.000 pessetes  
Normativa aplicable: en tot allò no establit en aquestes bases específiques, regiran en aquesta convocatòria les bases generals aprovades per aquest Ajuntament per a les convocatòries de les proves selectives dels llocs de treball vacants de la plantilla.  
Barem del concurs:  
El tribunal valorarà els mèrits aportats per cada participant, degudament justificats d'acord amb el barem següent:  
1. Titulacions i diplomes  
Es valoraran sempre que no constituesquen requisit per a l'accés a la plaça. S'atorgarà major puntuació a aquells que tinguen relació amb les característiques de la plaça. Hauran de ser acreditats documentalment i expedits per centres reconeguts oficialment. No es valoraran els títols acadèmics o diplomes imprescindibles per a la consecució d'altres de nivell superior que s'al,leguen com a mèrit; no obstant això, es puntuaran els que fan referència a coneixements de maneig d'ordinadors i tractament de textos.  
La valoració d'aquest apartat no podrà excedir de 3 punts.  
2. Coneixement de valencià  
Coneixement de valencià acreditat amb un certificat oficial de la Junta Qualificadora de Coneixements de Valencià, o susceptible de ser homologat per aquest organisme:  
- Certificat de Coneixement oral: 0,10 punts  
- Certificat de Grau Elemental: 0,35 punts  
- Certificat de Grau Mitjà: 0,75 punts  
- Certificat de Grau Superior: 1 punts  
Els dits certificats no seran acumulables els uns als altres, és a dir, en el cas d'estar en possessió de diversos d'aquests certificats, només es valorarà el de major puntuació.  
3. Experiència professional  
Es valorarà amb 0,50 punts per any o fracció de serveis prestat en l'administració pública en igual o semblant plaça a la convocada, fins a un màxim de 3 punts.  
4. Cursos  
Es valorarà fins a un màxim de 2 punts l'assistència a cursos de formació i perfeccionament que tinguen relació amb temes de caràcter general de l'administració pública o amb les funcions que s'han d'exercir, i que hagen estat organitzats per l'Institut Valencià d'Administració Pública, per escoles de formació de funcionaris, per universitats, o qualsevol altre curs homologat per l'Institut Valencià d'Administració Pública.  
5. Altres mèrits  
La valoració total no podrà excedir de 3 punts. Es tindran en compte, entre d'altres, els coneixements d'idiomes distints del valencià, i especialment els de la Unió Europea, acreditats documentalment en funció del nivell acadèmic i el reconeixement del centre que expedeix la titulació o el certificat. Així mateix, es valorarà haver impartit classes o haver participat com a conferenciant en cursos, congressos, jornades, etc., relacionats amb les funcions que s'han d'exercir. El mateix criteri s'aplicarà quan es tracte de publicacions acreditades per l'aspirant.  
6. Entrevista  
Es farà davant el tribunal qualificador i es valorarà l'experiència, la idoneïtat i l'aptitud de l'aspirant en relació amb les funcions que s'han de realitzar. Es puntuarà amb un màxim d'1 punt.  
Contra aquest acord, que es definitiu en la via administrativa, es podrà interposar recurs contenciós administratiu, en el termini de dos mesos des de la publicació d'aquest anunci, davant la Sala Contenciosa Administrativa del Tribunal Superior de Justícia de la Comunitat Valenciana.  
La interposició del dit recurs requereix la comunicació prèvia a aquest Ajuntament, tal com determina l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Aquestes bases específiques es troben a disposició de les persones interessades a les dependències municipals en horari d'oficina, de 10.30 a 14.30 hores.  
Cosa que es fa pública perquè tinga els efectes que pertoquen.  
Llíria, 21 de març de 1997.- El secretari general: José A. Noceda Menéndez.